b"\n_START_ARTICLE_\nGiovanni Girolamo Morone\n_START_SECTION_\nLiv og virke\n_START_PARAGRAPH_\nHan ble biskop av Modena i 1529 i en alder av tyve \xc3\xa5r. Utnevnelsen ble fors\xc3\xb8kt forhindret av Ippolito II d'Este som mente at stillingen var blitt lovet ham. Han fikk hertug Alfonso av Ferrara til \xc3\xa5 innta bispestolen med makt, og konfiskerte alle dens inntektsbringende rettigheter. Paven bad imidlertid keiser Karl V om hjelp i 1531 og klarte s\xc3\xa5ledes \xc3\xa5ret etter \xc3\xa5 f\xc3\xa5 Morone p\xc3\xa5 plass i Modena mot at Morone betalte d'Este en \xc3\xa5rlig pensjon p\xc3\xa5 400 dukater.  _NEWLINE_Paven satte ham senere inn i diplomatiske oppdrag i Sentral-Europa for \xc3\xa5 stanse eller inndemme reformasjonen. _NEWLINE_Han ble kreert til kardinal av pave Paul III den 2. juni 1542._NEWLINE_Sammen med kardinalene Reginald Pole og Pierpaolo Parisio ble han president for Tridentinerkonsilet i november 1542. Han deltok aktivt i kirkelig reformarbeid, og samarbeidet ogs\xc3\xa5 n\xc3\xa6rt med jesuittordenens stifter, Ignatius av Loyola. Han avgikk i 1550 som biskop av Modena, men ble to \xc3\xa5r etter biskop av Novara. _NEWLINE_Pave Paul IV degraderte ham offentlig, og sperret han inne p\xc3\xa5 Engelsborgen p\xc3\xa5 grunn av mistanke om luthersk heresi i 1557. Men en granskning foretatt av kardinal  Michele Ghisleri (den senere pave Pius V) f\xc3\xb8rte til at han i 1559 ble frikjent og gjeninnsatt i kardinalsverdigheten. Kardinal Morone kunne da ha f\xc3\xa5tt sin frihet, men han nektet \xc3\xa5 forlate fengselet inntil Paul IV offentlig innr\xc3\xb8mmet sin feilvurdering. Men paven d\xc3\xb8de kort tid etter uten \xc3\xa5 ha gjort det. _NEWLINE_Under konklavet 1559-1560 ble han s\xc3\xa5 offentlig rehabilitert. Han fikk deretter en rekke fremtredende embeder og oppgaver for Pavestolen, og ble ogs\xc3\xa5 igjen utnevnt til biskop av Modena."